<classify> MAWAZIRI wa Maliasili, Utalii na Mazingira katika nchi za Jumuiya ya Maendeleo ya Kusini mwa AfrikaSADC wametakiwa kuhakikisha wanatatua changamoto zinazojitokeza katika sekta hizo ambazo zina muingiliano wa moja kwa moja na maendeleo ya uchumi.Makamu wa Rais, Samia Suluhu ndiye aliyewataka kufanya hivyo wakati akifungua mkutano wa pamoja wa Mawaziri wa SADC wanaosimamia sekta ya Mazingira, Maliasili na Utalii, uliofanyika jijini Arusha jana na kuhudhuriwa na wadau mbalimbali wakiwemo wakurugenzi wa sekta ya Utalii na Uhifadhi wa taasisi za serikali.Alisema nchi za SADC zimebarikiwa kuwa na maliasili nyingi lakini bado zinakabiliwa na changamoto mbalimbali zikiwemo uchafuzi wa mazingira, uharibifu wa mifumo ya maisha ya viumbe wa majini,uharibifu wa misitu, upotevu wa makazi ya wanyamapori na bioanuai. Alisema ni jambo la kusikitisha kuona kuwa kasi ya uharibifu wa mazingira ni kubwa kuliko juhudi zinazofanywa katika kuhifadhi mazingira na kuokoa rasilimali tulizobarikiwa kuwa nazo.Alisema ili tuweze kukabili changamoto hizo kwa pamoja tunawajibu wa kulinda na kuokoa rasilimali kwa kuhakikisha kuwa mikakati inaendana na mipango, mbinu ya jumuiya ya SADC na kuitekeleza kulingana na hali halisi za mazingira katika nchi hizo.Makamu wa Rais alisema mikakati hiyo ni pamoja na kutenga fedha na kuhakikisha uwepo wa wataalamu wa masuala ya mazingira na vile vile kuzingitia utoaji elimu kwa umma juu ya umuhimu wa kulinda na kuhifadhi rasilimali za taifa. Alisema nchi za SADC zinakuwa na mipango mizuri ya kukabiliana na changamoto mbalimbali za uchafuzi na uharibifu wa mazingira ila changamoto hizo hubaki kwenye mafaili maofisini bila ya kufanyiwa kazi hivyo mawaziri wanawajibu wa kubadilika na kufanyia kazi mapendekezo hayo kwa vitendo.Makamu wa Rais alisema hakuna mtu asiyefahamu kuwa mabadiliko ya tabianchi yameleta athari kubwa katika uchumi wa maisha ya watu na tumeshuhudia mabadiliko makubwa ya hali ya hewa,bahari kumeza ardhi,mabadiliko ya misimu na viwango vya mvua kunakosababisha kuenea kwa hali ya jangwa na ukame ama mafuriko ya mara kwa mara na kuzidi kwa magonjwa ya milipuko.Akizungumzia mapato katika sekta ya utalii, Samia alisema nchi za SADC zimebarikiwa kuwa na vivutio vingi vya utalii na sekta ya utalii inachangia kwa kiasi kikubwa uchumi wa nchi hizo na kwa mujibu wa takwimu sekta ya utalii inachangia Dola za Marekani bilioni 56.3, sawa na asilimia 8.2 ya pato ghafi la nchi za ukanda wa SADC.Mwenyekiti wa SADC wa mawaziri hao ambaye pia ni Waziri wa Maliasili na Utali nchini, Dk Hamis Kigwangalla kabla ya kumkaribisha Makamu wa Rais alisema mkutano wa Mawaziri wa sekta hiyo utapokea mapendekezo ya wataalamu na watendaji wa wizara zao ili waweze kuyafanyia kazi kwa pamoja kwa nchi 16 za jumuiaya hiyo. Dk Kigwangalla alisema moja ya mapendekezo ni kupambana na ujangili katika nchi za SADC, uhifadhi unavuka mipaka na uharibufu wa mazingira.Naibu Katibu Mtendaji wa Ushirikiano wa Kikanda wa SADC ,Dk Thembinkosi Mhlongo alisema kuna changamoto kubwa sana ya viza kwa wageni wanaokwenda kutembelea nchi za SADC, hivyo kuna wajibu wa nchi hizo kuwa na viza moja kwa wageni kutoka nje ili kuondoa urasimu usiokuwa wa lazima kwa watalii wanakwenda kutembelea nchi hizo.Alisema pia kuwa mwaka 2013 wakati Rais mtaafu Benjamini Mkapa akiwa Mwenyekiti wa SADC alipanga mpango kazi wa miaka 15 mpango huo umefanikiwa kwa kiasi kikubwa. Kamishina Mhifadhi Mamlaka ya Wanyapori Tanzania TAWA Dk James Wakibara ,Kamishina Mhifadhi wa Wakala wa Huduma za MisituTFS Profesa Santos Silayo, Kamishina Mhifadhi wa Shirika la Hifadhi za TaifaTANAPA,Allan Kijazi na Kamishina Mhifadhi wa Mamlaka ya Hifadhi ya NgorongoroNCAA wote kwa pamoja walisema kwa nyakati tofauti kuwa wako tayari kwa maagizo yoyote na mawaziri kwa ajili ya utekelezaji.  <topic>: KITAIFA 